<classify> NA AYOUB HINJO LUKA Modric hata ikitokea akastaafu soka leo, bado atakuwa na jambo kubwa la kujivua zaidi ya medali na picha za taji la Ulaya au tuzo yake ya Ballon dOr. Luka ataondoka na sifa ya kuishinda mioyo ya wendawazimu wa mpira kama alivyoondoka Ronaldinho na Ronaldo de Lima. Hutokea mara chache na kwa watu wachache sana kukuta mashabiki wa soka kwa umoja wao wanakubaliana kumuelewa mchezaji. Pamoja na rekodi alizoweka, tuzo alizovuna, Cristiano Ronaldo ana upinzani mahala. Iko mioyo baadhi imeamua kumkataa tu. Iko hivyo kwa Lionel Messi pia. Leo Emmanuel Okwi na Ibrahim Ajib wanashindana kuonyesha thamani zao uwanjani, mioyo ya mashabiki wa Kitanzania iko kwa kina Mo Ibrahim na Said Ndemla. Mioyo ya mashabiki wa soka Bongo iko kwa wachezaji ambao si tu kwamba hawana uhakika wa kucheza kikosi cha kwanza, bali hata kucheza kwa dakika 20. Watanzania wengi wanaamini Mo Ibrahim ana uwezo, ila anakosa nafasi tu. Wanaamini hivyo kwa Ndemla pia. Kiumbe aliye uwanjani mwenye sifa hii kwa Bongo ni Himid Mao pekee. Nitajie mwingine unayemfahamu? Tshishimbi? Yuko vizuri lakini bado mioyo ya Watanzania imegawanyika katika kuikubali kazi yake. Wako wanaoamini mpaka leo aliisumbua Simba kwa sababu Jonas Mkude hakupewa nafasi ya kutosha ya kucheza katika mchezo ule wa kwanza wa Ngao ya Jamii. Mioyo ya mashabiki wa soka ni ya ajabu sana. Katika kura zilizopigwa na mashabiki kupitia mtandao wa Goal.com, Luka Modric ndiye kiungo bora duniani, kwa mwaka 2017. Hata hivyo, huyu Modric tunayemsifia leo hii hakufika alipofika kwa bahati mbaya. Safari yake inaogopesha kidogo. Alizaliwa Septemba 9, 1985, katika mji wa Zadar, lakini yeye na familia yake waliishi karibu na kijiji cha Modrici.Usishangae, ni kawaida pia kwa Croatia kuwa na vijiji vya majina ya Ukoo fulani. Jina la Luka alilichukua kutoka kwa babu yake, aliyeuwawa na wanajeshi wa Serbia walioiteka ardhi yao, Desemba 1991. Baada ya hapo, Luka na wazazi wake walirudi tena katika mji wa Zadar lakini safari hii waliishi kama wakimbizi katika jengo la hoteli ya Iz. Kwa sasa kuta za hoteli hii imechafuka picha za Modrid. Akiwa Zadar, katika maisha yake ya ukimbizi, yeye na rafiki yake Mario Grgurovic walikwenda kufanya majaribio ya soka katika kituo cha Hajduk Split. Kumbuka hapa alikuwa na miaka 10. Hata hivyo bahati haikuwa upande wake. Hakuishia tu kukosa nafasi, bali alikosa nafasi na kupewa maneno ya fedheha pia. Kuitwa mchezaji mwepesi, mlaini asiyeweza lolote kwenye soka ni miongoni mwa kauli zinazoendelea kuishi katika kichwa cha Luka mpaka leo hii. Alirejea nyumbani kichwa chini. Baadae kidogo, mchambuzi wa masuala ya soka katika kituo kimoja cha michezo pale Zadar, Tomislav Basic, alimchukua Modrid kwenda kufanya majaribio katika klabu ya Mamic na Dinamo. Hii ilikuwa mwaka 2000. Safari ya Dinamo ilionyesha njia, lakini ni katika klabu ya Inter Zapresic ndipo Modric alipoanza kungara baada ya kupelekwa kwa mkopo. Kutokea hapo akaanza kupanda taratibu taratibu hadi kuwa mwanasoka huyu tuliyenae leo hii. Ni kwenye matatizo pekee ndipo mwanadamu hufahamu nguvu na uwezo ulio ndani yake. Mungu hajawahi kumpa mja mzigo asioweza kuubeba. Linapokuja tatizo, furahi, kwa maana wakati wako wa kuigundua nguvu iliyo ndani yako umewadia. Mwandishi wa vitabu Marekani, Helen Keller, akiwa na miezi 19 tu duniani, alipata ulemavu wa macho na masikio. Hakuweza kuona wala kusikia chochote tena kwa miaka 87 aliyoishi duniani tangu Juni 27, 1880 alipozaliwa kule Alabama, Marekani. Ni kupitia tatizo hili, leo dunia inamkumbuka Hellen kama mlemavu wa kwanza wa macho na masikio duniani kupata degree ya sanaa. Modric alifahamu uwezo wake kwa msaada wa chozi wala tusishangae anavyopendwa leo hii. Anacheza soka kwa ajili ya moyo wake na si pesa wala mataji. Sasa ana miaka 33, anakimbia sawa na umri wake. Bado Zidane hajajua jinsi ya kuifanya Real Madrid iwe tishio uwanjani bila uwepo wa miguu ya Luka Modric. Huwa nafarijika sana kumtazama mchezaji wa aina yake. Mchezaji anayefanya kazi kubwa kwa ajili ya kutengeneza sifa na viburi vya mastraika wengi tulionao duniani. Nimebakiwa na mchezaji mmoja tu kwenye mboni zangu ambaye naona kazi yake ikikubalika na kila mtu. Ni huyu Modric baada ya Andres Iniesta kuondoka uwanjani. Wengi wao tumeshawapoteza tayari. Tena kwa bahati mbaya wachezaji wa aina hii huondoka bila kelele, si umeona alivyoondoka Andrea Pirlo? Sasa subiri siku Zlatan Ibrahimovic atakapostaafu soka. Utashangaa!  <topic>: MICHEZO 